Πρόταση για ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση την οποία πρέπει να υιοθετήσει η Κοινότητα στο πλαίσιο του συμβουλίου των υπουργών ΑΚΕ-ΕΚ ενόψει απόφασης σχετικά με την αύξηση της Διευκόλυνσης Διαρθρωτικής Προσαρμογής

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Κατά τη σύνοδο κορυφής της Ομάδας των 7 στην Κολωνία, τον Ιούνιο του 1999, προτάθηκε η διεύρυνση της πρωτοβουλίας που είχε αποφασιστεί το 1996 υπέρ των φτωχών υπερχρεωμένων χωρών με σκοπό τη μεγαλύτερη, εκτενέστερη και ταχύτερη ελάφρυνση του εξωτερικού τους χρέους. Οι ετήσιες συνελεύσεις των οργανισμών του Bretton Woods, το Σεπτέμβριο του 1999 στην Ουάσιγκτον, είχαν ως αποτέλεσμα την έγκριση των προτάσεων αυτών και τη λήψη μιας σειράς φιλόδοξων πολιτικών αποφάσεων, οι οποίες συνδέουν στενά τις διάφορες στρατηγικές καταπολέμησης της φτώχειας με τα προγράμματα διαρθρωτικής προσαρμογής και την πρωτοβουλία μείωσης του χρέους.

Η Επιτροπή εξέδωσε, στις 26 Οκτωβρίου 1999, ανακοίνωση προκειμένου να ανταποκριθεί στις απαιτήσεις αυτής της διεύρυνσης της πρωτοβουλίας ΦΥΧ (COM (1999) 518).

Το Συμβούλιο ECOFIN, το οποίο συνήλθε στις 8 Νοεμβρίου 1999, πρότεινε να αρχίσει η Επιτροπή διαπραγματεύσεις με τα κράτη ΑΚΕ στο πλαίσιο κοινοτικής συνεισφοράς ύψους 1 δις ευρώ, η οποία θα πρέπει να καλύψει αφενός τη συμμετοχή της Κοινότητας ως πιστωτή των πρώτων χωρών ΑΚΕ που θα κριθούν επιλέξιμες στο πλαίσιο της πρωτοβουλίας (υπολογίζεται σε 320-380 εκατ.), και αφετέρου τη συνεισφορά στο Ταμείο Αρωγής (Fonds Fiduciaire) που συνδέεται με την εν λόγω πρωτοβουλία και το οποίο διαχειρίζεται η Παγκόσμια Τράπεζα, συνεισφορά η οποία πρέπει να είναι επαρκής και να αντιστοιχεί σε μια δίκαιη κατανομή των επιβαρύνσεων μεταξύ των διαφόρων χορηγών βοήθειας.

Οι χώρες ΑΚΕ διατύπωσαν τη γνώμη τους στο πλαίσιο της συνεδρίασης που πραγματοποιήθηκε στην Άκρα στις 13 Νοεμβρίου 1999 μεταξύ της Επιτροπής και της Υπουργικής Επιτροπής Συνεργασίας για τη Χρηματοδότηση της Ανάπτυξης. Έθεσαν κυρίως ως όρο, προκειμένου να συμφωνήσουν με το προτεινόμενο σχέδιο χρηματοδότησης, την άμεση αύξηση κατά τουλάχιστον 250 εκατ. ευρώ της Διευκόλυνσης Διαρθρωτικής Προσαρμογής.

Η κοινοτική συνεισφορά για τις χώρες μη ΑΚΕ θα πρέπει να χρηματοδοτηθεί, για ποσό 54 εκατ. ευρώ κατ' ανώτατο όριο εντός χρονικής περιόδου 3 ετών και από τα αντίστοιχα κονδύλια του προϋπολογισμού, και πρόκειται να αποτελέσει αντικείμενο ξεχωριστών αποφάσεων σύμφωνα με τις συνήθεις διαδικασίες στο πλαίσιο της κοινοτικής πολιτικής για την παροχή αναπτυξιακής βοήθειας προς τις χώρες της Ασίας και της Λατινικής Αμερικής.

Με βάση τα ανωτέρω, η Επιτροπή προτείνει στο Συμβούλιο να καθορίσει τη θέση της Κοινότητας στο πλαίσιο του Συμβουλίου των υπουργών ΑΚΕ-ΕΚ, ενόψει της έγκρισης από το εν λόγω Συμβούλιο δύο σχεδίων απόφασης σχετικά με τα εξής :

α) την έκτακτη βοήθεια υπέρ των υπερχρεωμένων χωρών ΑΚΕ,

β) την αύξηση της Διευκόλυνσης Διαρθρωτικής Προσαρμογής.

Τα σχέδια αυτά, των οποίων η έγκριση θα πρέπει να γίνει ταυτοχρόνως, πρέπει να εγκριθούν από το Συμβούλιο των υπουργών ΑΚΕ-ΕΚ κατά τη συνεδρίαση της 8ης Δεκεμβρίου.

Πρόταση για

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με τη θέση την οποία πρέπει να υιοθετήσει η Κοινότητα στο πλαίσιο του συμβουλίου των υπουργών ΑΚΕ-ΕΚ ενόψει απόφασης σχετικά με την αύξηση της Διευκόλυνσης Διαρθρωτικής Προσαρμογής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 300 και 310,

την πρόταση της Επιτροπής,

Εκτιμώντας τα εξής :

(1) Το άρθρο 30 της τέταρτης Σύμβασης ΑΚΕ-ΕΚ, όπως τροποποιήθηκε με τη συμφωνία που υπεγράφη στον Μαυρίκιο στις 4 Νοεμβρίου 1995, θεσπίζει Συμβούλιο υπουργών το οποίο έχει αρμοδιότητες για τη λήψη αποφάσεων σύμφωνα με την εν λόγω Σύμβαση.

(2) Πρέπει να καθορισθεί η θέση της Κοινότητας στο πλαίσιο του Συμβουλίου υπουργών ΑΚΕ-ΕΚ ενόψει της έγκρισης από το εν λόγω συμβούλιο απόφασης σχετικά με την αύξηση της Διευκόλυνσης Διαρθρωτικής Προσαρμογής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η θέση την οποία η Κοινότητα υιοθετεί στο πλαίσιο του Συμβουλίου των υπουργών ΑΚΕ-ΕΚ σχετικά με την αύξηση της Διευκόλυνσης Διαρθρωτικής Προσαρμογής, βασίζεται στο σχέδιο απόφασης του Συμβουλίου των υπουργών, το οποίο παρατίθεται στο συνημμένο παράρτημα.

Άρθρο 2

Μικρές τροποποιήσεις στο σχέδιο απόφασης μπορούν να συμφωνηθούν χωρίς να απαιτείται νέα απόφαση του Συμβουλίου.

Η παρούσα απόφαση αποστέλλεται στα κράτη μέλη.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ ΤΩΝ ΥΠΟΥΡΓΩΝ ΑΚΕ-ΕΚ

σχετικά με την αύξηση της Διευκόλυνσης Διαρθρωτικής Προσαρμογής

ΤΟ ΣΥΜΒΟΥΛΙΟ ΤΩΝ ΥΠΟΥΡΓΩΝ ΑΚΕ-ΕΚ,

Έχοντας υπόψη:

την τέταρτη σύμβαση ΑΚΕ-ΕΚ, όπως τροποποιήθηκε με τη συμφωνία που υπεγράφη στο Μαυρίκιο στις 4 Νοεμβρίου 1995, και ιδίως το άρθρο 282 παράγραφος 5,

Εκτιμώντας τα εξής :

(1) Το Συμβούλιο της Ευρωπαϊκής Ένωσης της 6ης Ιουλίου 1998 εξέδωσε απόφαση σχετικά με τη συμμετοχή της Ευρωπαϊκής Κοινότητας στην πρωτοβουλία υπέρ της ελάφρυνσης του χρέους των φτωχών υπερχρεωμένων χωρών (ΦΥΧ), η οποία απόφαση αφορά δράση της Κοινότητας ως χορηγού βοήθειας, η οποία θα υλοποιηθεί υπό μορφή ενός επιπλέον ποσοστού 15% το οποίο θα προστεθεί στο ποσό της βασικής χορήγησης που παρέχεται στο πλαίσιο της Διευκόλυνσης Διαρθρωτικής Προσαρμογής·

(2) Στη σύνοδο κορυφής της Κολωνίας, τον Ιούνιο του 1999, η Ομάδα των 7 υπογράμμισε την ανάγκη περαιτέρω ανάπτυξης της κοινωνικής διάστασης της πρωτοβουλίας ΦΥΧ·

(3) Η Επιτροπή εξέδωσε σχετικά με το θέμα της κοινοτικής συμμετοχής στην πρωτοβουλία ΦΥΧ την ανακοίνωση COM (1999) 518, στις 26 Οκτωβρίου 1999, εφεξής καλούμενη "ανακοίνωση", με την οποία πρότεινε τη σημαντική αύξηση του συνολικού ποσού της ΔΔΠ στο πλαίσιο της κοινοτικής συμμετοχής στην πρωτοβουλία ΦΥΧ·

(4) Λόγω του μεγάλου αριθμού των χωρών που θα κριθούν επιλέξιμες για την πρωτοβουλία αυτή κατά τους προσεχείς 24 μήνες και προκειμένου να υπάρξουν επαρκή περιθώρια για την κάλυψη των προαναφερθέντων πρόσθετων ποσοστών με σχετικές ανακατανομές στο πλαίσιο του συνολικού ποσού της ΔΔΠ, απαιτείται αύξηση του συνολικού αυτού ποσού·

(5) Οι πόροι της Διευκόλυνσης Διαρθρωτικής Προσαρμογής δεν θα είναι επαρκείς, πριν από την έναρξη ισχύος του προσεχούς ΕΤΑ, για την κάλυψη των αναγκών των χωρών ΑΚΕ οι οποίες εφαρμόζουν οικονομικές μεταρρυθμίσεις·

(6) Οι προγραμματιζόμενοι πόροι οι οποίοι δεν χρησιμοποιήθηκαν κατά το 8ο και τα προηγούμενα ΕΤΑ είναι διαθέσιμοι και μπορούν να χρησιμοποιηθούν υπέρ μιας τέτοιας δράσης·

(7) Κατά τη συνεδρίαση που πραγματοποιήθηκε στην Άκρα στις 13 Νοεμβρίου 1999 μεταξύ της Επιτροπής και της Υπουργικής Επιτροπής ΑΚΕ Συνεργασίας για τη Χρηματοδότηση της Ανάπτυξης, οι χώρες ΑΚΕ - όπως επισημαίνεται στην ανακοίνωση που εξέδωσε η Επιτροπή - υπογράμμισαν την ανάγκη αύξησης της Διευκόλυνσης Διαρθρωτικής Προσαρμογής και ζήτησαν άμεση αύξηση της ΔΔΠ ύψους τουλάχιστον 250 εκατομμυρίων ευρώ·

(8) Για την εξασφάλιση των προαναφερθέντων πόρων του ΕΤΑ, είναι αναγκαία η απόφαση του Συμβουλίου των υπουργών ΑΚΕ-ΕΚ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

250 εκατομμύρια ευρώ προερχόμενα από προγραμματιζόμενους πόρους οι οποίοι δεν χρησιμοποιήθηκαν κατά το 8ο και τα προηγούμενα ΕΤΑ, θα διατεθούν για την αύξηση του συνολικού ποσού της Διευκόλυνσης Διαρθρωτικής Προσαρμογής στο πλαίσιο του 8ου ΕΤΑ.

Άρθρο 2

Η εξασφάλιση των πόρων που προβλέπονται στο άρθρο 1 θα γίνει σύμφωνα με τους κανόνες και τις διαδικασίες εφαρμογής της χρηματοδοτικής συνεργασίας στο πλαίσιο της Σύμβασης της Λομέ.

Άρθρο 3

Η Επιτροπή καλείται να λάβει τα αναγκαία μέτρα για την εφαρμογή της παρούσας απόφασης, η οποία αρχίζει να ισχύει από την ημέρα της έκδοσής της.

Έγινε στις

Για το Συμβούλιο των υπουργών ΑΕΚ-ΕΚ

Ο Πρόεδρος